Proiect

METODOLOGIA

**de evaluare externă a calităţii în vederea autorizării de funcţionare provizorie şi acreditării programelor de studii și a instituțiilor de învățământ profesional tehnic, superior și de formare continuă**

1. **DISPOZIȚII GENERALE**

1. Metodologia de evaluare externă a calităţii în vederea autorizării de funcţionare provizorie şi acreditării programelor de studii și a instituțiilor de învățământ profesional tehnic, superior și de formare continuă din Republica Moldova, denumită în continuare „Metodologie”, este elaborată de Agenția Națională de Asigurare a Calității în Învățământul Profesional (ANACIP) și aprobată de Guvernul Republicii Moldova la propunerea Ministerului Educaţiei.

2. Metodologia este elaborată în conformitate cu cadrul normativ naţional şi cu recomandările internaţionale din domeniu:

* Codul Educației al Republicii Moldova, Nr. 152, din 17 iulie 2014;
* Regulamentul cu privire la organizarea şi funcţionarea Agenţiei Naţionale de Asigurare a Calităţii în Învăţămîntul Profesional, HG Nr. 191 din 22 aprilie 2015;
* Nomenclatoarele domeniilor de formare profesională, ale specialităților şi calificărilor, meseriilor/profesiilor pentru pregătirea cadrelor în instituţiile de învățământ superior, profesional tehnic și de formare continuă;
* Standardele și Liniile Directoare pentru Asigurarea Calității în Spațiul European al Învățământului Superior (Standards and Guidelines for Quality Assurance in the Higher Education Area, ESG 2015) elaborate de Asociația Europeană pentru Asigurarea Calității în Învățământului Superior (ENQA);
* Recomandarea Parlamentului European și a Consiliului din 18 iunie 2009 privind stabilirea unui cadru european de referință pentru asigurarea calității în educație și formare profesională (2009/C 155/01);
* Alte acte reglatorii cu referire la organizarea și desfășurarea studiilor în învățământul profesional tehnic, superior și de formare continuă.

3. Semnificaţia principalelor noțiuni din prezenta Metodologie:

***Acreditarea*** – actul prin care instituției i se acordă dreptul de a desfășura procesul de învățământ, de a organiza admiterea la studii și examenele de finalizare a studiilor şi de a emite diplome, certificate şi alte acte de studii, recunoscute la nivel naţional şi internaţional.

**An de studiu** – an universitar/academic, constituit din două semestre relativ egale, care includ activități de predare-învățare-evaluare, vacanțe și alte activități educaționale.

**Asigurarea calității în învățământ** – ansamblu de acţiuni de dezvoltare a capacităţii instituţionale de elaborare, planificare şi implementare a programelor de studii, prin care se formează şi se consolidează încrederea beneficiarilor că instituția ofertantă de educaţie satisface şi îmbunătăţeşte standardele de calitate, în conformitate cu misiunea asumată de aceasta.

**Autorizare de funcționare provizorie** – proces premergător acreditarii programelor de studii sau/și a instituției de învăţământ și reprezintă rezultatul evaluării externe de către ANACIP, materializat prin eliberarea autorizaţiei de funcționare provizorie – actul care conferă instituției de învățământ dreptul de a iniţia şi a desfășura procesul de învățământ și de a organiza admiterea la studii.

**Cadru al calificărilor** – categorii de calificare ce delimitează nivelul de cunoștințe și de competențe profesionale pe care trebuie să le posede absolvenții programelor de studii din învățământul profesional de diferite niveluri în vederea exercitării profesiei obținute.

**Cadru didactic titular** – persoana care ocupă un post / o funcție didactică (în învățământul superior - didactică și științifico-didactică), a cărei activitate de bază se desfășoară într-o singură instituție de învățământ și care este înscrisă nominal în schema de încadrare a instituției.

***Consorţiu***– asociaţie de instituţii de învățământ şi organizaţii care desfăşoară activităţi educaţionale, de cercetare, dezvoltare, inovare, creaţie artistică în baza unui acord de parteneriat încheiat conform legislaţiei în vigoare.

**Criterii de evaluare** – niveluri de performanță prin intermediul cărora poate fi examinată posibilitatea atingerii anumitor obiective și/sau standarde. Criteriile se referă la fiecare dintre standardele de evaluare stabilite și reprezintă aspectele fundamentale de organizare și funcționare a unui program de studiu. Criteriile descriu, cu un anumit nivel de detaliere, caracteristicile cerințelor și condițiilor care trebuie îndeplinite (pentru a satisface un standard) și deci oferă (cantitativ și/sau calitativ) o bază pentru concluziile de evaluare. Fiecărui criteriu îi corespunde un set de indicatori de calitate.

***Standard de evaluare***– un set de cerințe de evaluare a calității procesului educațional care descriu modul de manifestare a fiecărui indicator de performanță şi permit determinarea nivelului de realizare a acestuia.

**Evaluare a calităţii educaţiei** – proces general de analiză critică și sistematică care conduce la concluzii și/sau recomandări privind asigurarea calității într-o instituție sau într-un program de studiu, în conformitate cu standardele naţionale de referinţă.

**Evaluare internă/autoevaluare a calităţii educaţiei** – proces realizat de către structurile instituţionale responsabile de asigurarea calităţii, în conformitate cu standardele naţionale de referinţă, ce constă în colectarea sistematică a datelor cu privire la procesul educaţional, chestionarea studenților și a absolvenților, reflectarea rezultatelor şi a performanţelor activităţii cadrele didactice, de cercetare și ale altor actori implicaţi în procesul educaţional, acestea având drept finalitate elaborarea unui raport de autoevaluare, în baza unui regulament instituţional.

**Evaluare externă a calităţii educaţiei** – proces complex de analiză a calității unui program de studiu oferit de către o instituție de învățământ, precum și prezentarea recomandărilor pentru îmbunătățirea acestuia. Evaluarea externăa calităţii educaţiei se realizează în baza analizei raportului de autoevaluare a instituției/programului și vizitei de evaluare a experților evaluatori ai ANACIP sau ai unei alte agenţii de evaluare externă a calităţii, înscrisă în Registrul European pentru Asigurarea Calităţii în Învățământul Superior (EQAR).

***Formare continuă*** – ansamblul activităţilor orientate spre actualizarea periodică a pregătirii profesionale iniţiale, spre adaptarea acesteia la noile exigenţe ale desfăşurării activităţii profesionale, spre asimilarea unor noi cunoştinţe şi competenţe.

***Formare profesională*** *–* proces de instruire în urma căruia se obţine o calificare, atestată printr-un certificat sau o diplomă, eliberate în condiţiile legii. Formarea profesională poate fi iniţială şi urmată de formarea profesională continuă pe parcursul întregii activităţi profesionale pe tot parcursul vieţii.

***Formare profesională continuă*** – orice proces de instruire în cadrul căruia o persoană, având deja o calificare ori o profesie, îşi dezvoltă competenţele profesionale prin aprofundarea achiziţiilor într-un anumit domeniu al specialităţii de bază sau prin deprinderea unor metode sau procedee noi aplicate în cadrul specialităţii respective.

**Indicator de *performanță*** – instrument de măsurare, care reflectă cerințele/exigențele impuse calității programului de studiu și activității desfășurate de instituția de învățământ prin raportare la un standard. Modul de manifestare și nivelul de realizare a fiecărui indicator de performanță este reflectat de standarde de evaluare. Nivelul minim al indicatorilor de performanță corespunde cerințelor unui standard de acreditare. Nivelurile maxime corespund standardelor de performanță, sunt opționale și diferențiază calitatea din instituții în mod ierarhic progresiv.

**Management al calității** – ansamblu de măsuri aprobate în mod regulat la nivel instituțional sau de sistem în scopul asigurării calității învățământului, cu accent pe îmbunătățirea calității per ansamblu. Ca termen generic, managementul calității acoperă toate activitățile care asigură realizarea politicilor, obiectivelor și responsabilităților legate de calitate și le implementează prin planificarea, controlul și asigurarea calității și prin mecanismele de îmbunătățire continuă a calității.

***Mobilitate academică*** – proces de participare a studenţilor, cadrelor didactice şi a cercetătorilor la programe de studii şi de cercetare realizate în instituţii din ţară şi din străinătate.

**Rezultate ale învățării / finalități de studiu** – descriu la modul general competențele necesare / cerute absolvenților programelor de studii pe domenii de formare și cicluri ale învățământului, sunt definite în Cadrul European al Calificărilor (EQF) și în Cadrul Național al Calificărilor al Republicii Moldova (CNC).

***Program de studiu / program de formare profesională / program de formare continuă a adulților*** – totalitatea activităților de proiectare, organizare, conducere și realizare a predării, învățării, cercetării, creaţiei artistice și evaluării care asigură formarea într-un domeniu academic sau profesional avansat, în conformitate cu cadrul normativ în vigoare şi conduce la obținerea unei calificări certificate de către un organism abilitat.

**Sistem de management al calității** – sistem de management care permite obținerea și menținerea sub control a instituției și subdiviziunilor ei în materie de calitate.

**Standarde de acreditare** – ansamblu de cerințe care definesc nivelul minim obligatoriu de realizare a activităților unei instituții de învățământ care solicită autorizarea de funcționare provizorie, acreditarea, reacreditarea unui program de studiu sau a unei instituții de învățământ care solicită evaluarea externă a calității educației oferite. Standardele de acreditare sunt formulate în termeni de reguli sau rezultate, sub forma unui enunţ, sunt diferenţiate pe criterii şi se concretizează într-un set de indicatori de performanţă și standarde de evaluare.

4. ScopulMetodologiei este stabilirea, reglementarea și monitorizarea modului în care programele de studii şi instituțiile de învățământ corespund nivelului de calitate definit de standardele educaționale, axat pe următoarele obiective:

1. să asigure comunitatea academică, beneficiarii, angajatorii şi publicul în general că programul de studiu şi instituţia de învățământ satisfac nivelul minim de calitate raportat la standardele naționale de referință și la bunele practici naționale și internaționale;
2. să asiste instituţiile de învățământ în dezvoltarea unui management performant şi a unei veritabile culturi a calităţii, precum şi pentru a demonstra, prin probe şi documente reale şi relevante, starea acestora;
3. să ofere suport instituţiilor de învățământ pentru a se racorda la valorile Spațiului European al Învățământului Superior şi ale Ariei Europene a Cercetării;
4. să stimuleze angajarea instituţiilor de învățământ în promovarea continuă a calităţii procesului educaţional, demonstrate prin rezultate relevante;
5. să susţină instituţiile de învățământ în procesul de creare a condiţiilor pentru mobilitatea academică şi recunoaşterea reciprocă a actelor de studii;
6. să promoveze cooperarea între instituţiile de învățământ în realizarea, monitorizarea şi compararea calităţii procesului educaţional;
7. să identifice, să facă publică şi să nu valideze orice tentativă de funcţionare a unui program de studiu sau a unei instituţii de învățământ care nu corespunde standardelor minime de calitate.

5. Metodologia reglementează cadrul conceptual, normativ şi procedural de evaluare externă în vederea autorizării de funcţionare provizorie şi acreditării programelor de studii și a instituțiilor de învățământ profesional tehnic, superior și de formare continuă de toate tipurile şi formele de organizare a învățământului, pe niveluri şi cicluri în conformitate cu Codul Educaţiei şi cu Clasificarea Internațională Standard a Educației (ISCED–2011):

1. **învățământul profesional tehnic** (şcoală profesională, colegiu, centru de excelență etc.):
2. învățământul profesional tehnic secundar (nivelul 3);
3. învățământul profesional tehnic postsecundar (nivelul 4);
4. învățământul profesional tehnic postsecundar nonterțiar (nivelul 5);
5. **învățământul superior** (universitate, academie de studii, institut, școală superioară, școală de înalte studii etc.):
6. ciclul I: învățământ superior de licenţă (nivelul 6);
7. ciclul II: învățământ superior de master (nivelul 7);
8. ciclul III: învățământ superior de doctorat (nivelul 8);
9. **formarea continuă a adulților** – institut sau instituții, organizații și / sau formatori autorizați în conformitate cu legislația în vigoare, care oferă programe de educație extrașcolară și de formare a adulților, indiferent de forma juridică de organizare a acestora.
10. alte instituţii sau organizaţii furnizoare de servicii de educaţie recunoscute de legislaţia în vigoare ca instituții de învățământ profesional tehnic, superior și de formare continuă.

În sensul prezentei Metodologii, toate tipurile de instituții de învățământ enumerate la punctele 1) - 4) sunt denumite în continuare „Instituții de învățământ”.

6. Metodologia se adresează:

1. reprezentanţilor instituţiilor de învățământ profesional tehnic, superior și de formare continuă din Republica Moldova – rectori / directori, prorectori / vice-directori, decani, prodecani, şefi de catedre / departamente, comunităţilor universitare (elevi, studenţi, masteranzi, doctoranzi, cadre didactice, cercetători ştiinţifici, personal administrativ);
2. comisiilor, consiliilor şi altor structuri care sunt responsabile de managementul calităţii în instituţiile de învățământ sau de evaluarea externă a calităţii;
3. beneficiarilor învățământului profesional tehnic, superior și de formare continuă – elevi, studenţi, angajatori, şi, într-un sens mai larg, întregii societăţi.

7. Programele de formare profesională din învățământul profesional tehnic se diferenţiază în funcţie de:

1. ciclul de învățământ: secundar, postsecundar, postsecundar nonterţiar;
2. forma de organizare a învățământului:
3. cu frecvenţă – pentru învățământul profesional tehnic secundar;
4. cu frecvenţă şi cu frecvenţă redusă – pentru învățământul profesional tehnic postsecundar și postsecundar nonterțiar;
5. domeniul de formare profesională: conform legislaţiei în vigoare.

8. Programele de studii superioare se diferențiază în funcţie de:

1. ciclul de învățământ superior: licenţă, master, doctorat;
2. forma de organizare a învățământului: cu frecvenţă, cu frecvenţă redusă, la distanţă;
3. domeniul de formare profesională: conform legislaţiei în vigoare;
4. alte criterii: programe comune de studii superioare, programe de studii superioare de licenţă la specialităţile duble, programe de studii superioare integrate, programe de postdoctorat (nivelul 8, conform ISCED–2011) .

9. Programele de formare profesională continuă a adulților se diferenţiază în funcţie de:

1. forma de organizare a formării continue a adulților: cu frecvenţă, cu frecvenţă redusă și la distanţă;
2. domeniul de formare profesională: conform legislaţiei în vigoare.

10. În sensul prezentei Metodologii, toate tipurile de programe de studii / programe de formare profesională / programe de formare profesională continuă a adulților sunt denumite în continuare „Program de studiu”.

11. Instituţiile de învățământ şi programele de studii sunt supuse evaluării externe a calității o dată la 5 ani sau la expirarea termenului autorizării de funcționare provizorie sau acreditării acestora, în baza prezentei Metodologii.

12. Evaluarea internă (autoevaluarea) a calității în vederea autorizării de funcționare provizorie și acreditării programelor de studii și a instituțiilor de învățământ este realizată în mod autonom de către instituția de învățământ, în baza prezentei Metodologii și a „Ghidului de evaluare externă a calităţii” elaborat de către ANACIP.

13. Perioada de referință pentru elaborarea Raportului de evaluare internă (autoevaluare) a calității cuprinde ultimii cinci ani de activitate a instituției / programului de studiu. În cazul primei evaluări, perioada de referință este de la obținerea autorizației de funcționare provizorie până la data evaluării solicitate, dar nu mai mare de cinci ani.

14. Evaluarea externă în vederea autorizării de funcționare provizorie și acreditării programelor de studii și a instituțiilor de învățământ este precedată de evaluarea internă (autoevaluarea) a calităţii, realizată de către structurile de asigurare a calităţii din cadrul instituțiilor de învățământ.

15. Evaluarea externă în vederea autorizării de funcționare provizorie și acreditării programelor de studii sau / și a instituțiilor de învățământ este realizată la solicitarea instituțiilor de învățământ, persoanelor juridice, publice sau private interesate în oferirea de programe de studii / servicii educaționale, precum şi la solicitarea Ministerului Educației.

16. Evaluării externe în vederea autorizării de funcționare provizorie și acreditării se supun şi programele de studii ale consorţiilor / parteneriatelor create de instituţiile de învățământ din țară şi de peste hotare, ale filialelor unor instituţii de învățământ din țară sau de peste hotare, ale consorţiilor create de instituţiile de învățământ cu organizaţiile de cercetare, dezvoltare, inovare sau de creaţie artistică, precum şi ale altor asociaţii ale instituţiilor de învățământ cu statut de persoană juridică, conform legislaţiei în vigoare. În astfel de cazuri, instituţiile de învățământ vizate prezintă dovada că sunt autorizate provizoriu sau acreditate în țara de origine, dispun de un contract de creare a consorţiului / de parteneriat, iar fiecare membru al consorțiului / parteneriatului dispune de permisiunea autorităților naționale abilitate în acest scop pentru organizarea programului de studiu comun.

17. Programul de evaluare externă a calităţii se elaborează de către ANACIP în conformitate cu procedurile sale interne.

18. Aspectele operaţionale şi instrumentale evaluării externe a calităţii sunt detaliate în „Ghidul de evaluare externă a calităţii” elaborat de către ANACIP în consultare cu instituțiile de învățământ profesional tehnic, superior și de formare continuă, cu Ministerul Educaţiei, cu alţi actori interesaţi, şi aprobat de Consiliul de Conducere al ANACIP.

1. **PRINCIPII, STANDARDE DE ACREDITARE, CRITERII ŞI INDICATORI DE PERFORMANŢĂ PENTRU ASIGURAREA CALITĂŢII PROGRAMELOR DE STUDII ȘI A INSTITUȚIILOR DE ÎNVĂȚĂMÂNT**

19. Procesul de evaluare a calității unei instituții de învățământ profesional tehnic, superior și de formare continuă sau / şi a unui program de studiu oferit de către o astfel de instituție de învățământ se bazează pe următoarele principii fundamentale:

1. ***responsabilitate*** – asigurarea calităţii ţine de competenţa fiecărei instituţii de învăţământ care este responsabilă public de rezultatele şi performanțele sale, de informaţiile oferite în rapoartele de autoevaluare şi în alte documente pasibile evaluării calităţii şi este obligată să corecteze în termen rezonabil eventualele neajunsuri depistate în cadrul evaluării externe;
2. ***referinţă europeană*** – instituţiile de învățământ profesional tehnic, superior și de formare continuă din Republica Moldova asigură standardele de calitate conforme prevederilor Procesului Bologna, celor din Spațiul European al Învățământului Superior şi din Aria Europeană a Cercetării pentru a realiza încrederea în calitatea studiilor, mobilitatea academică şi recunoaşterea actelor de studii;
3. ***autonomie instituțională –*** în procesul de evaluare externă a calităţii este respectată autonomia instituţiilor de învăţământ în **administrarea instituţională, gestionarea patrimoniului, a politicii de personal şi a resurselor, stabilirea misiunii educaţionale şi de cercetare asumate, organizarea şi funcţionarea independent de orice ingerinţe ideologice, politice sau religioase;**
4. ***îmbunătăţirea continuă a calității*** – activitățile din sistemul de învățământ se raportează sistematic la standardele naționale de referință și la bunele practici naționale și internaționale în domeniul asigurării calităţii şi a promovării culturii calităţii;
5. ***transparenţă*** – asigurarea calității se realizează de către toţi actorii implicaţi prin promovarea unor proceduri transparente, făcute publice și responsabile pentru întreg procesul educaţional evaluat;
6. ***obiectivitate* – în cadrul procesului de** evaluare externă a calității ANACIP asigură obiectivitatea, corectitudinea şi validitatea rezultatelor şi performanţelor reale în strictă conformitate cu Metodologia aprobată, iar actorii implicaţi identifică onest şi riguros realizările şi neajunsurile;
7. ***cooperare* –** evaluarea calității de către ANACIP se bazează pe relaţii de cooperare cu toţi actorii implicaţi, de conlucrare şi încredere reciprocă între actorii implicați, având drept scop comun asigurarea calităţii în învăţământ;
8. ***nediscriminare*** – **procesul de** evaluare a calității asigură excluderea oricăror fapte de discriminare pe baza unor considerente neîntemeiate şi nelegitime a instituţiilor de învăţământ, a programelor de studii oferite şi a tuturor actorilor implicaţi, şi se desfăşoară respectând drepturile omului, egalitatea de şanse, de gen, de vârstă, de apartenenţă rasială, etnică, lingvistică, religioasă, culturală şi politică a persoanelor, în conformitate cu prevederile legislaţiei în vigoare.

20. Evaluarea calităţii în învățământul profesional tehnic și de formare continuă vizează:

1. capacitatea instituţională;
2. eficienţa educaţională, inclusiv rezultatele școlare;
3. calitatea programelor de formare profesională;
4. managementul instituţional al calităţii;
5. concordanţa dintre evaluarea internă şi situaţia reală.

21. Evaluarea calităţii în învățământul superior vizează:

1. capacitatea instituţională;
2. eficienţa educaţională, inclusiv rezultatele academice;
3. calitatea programelor de formare profesională iniţială şi continuă;
4. managementul instituţional al calităţii;
5. rezultatele cercetărilor ştiinţifice şi / sau ale creaţiei artistice;
6. concordanţa dintre evaluarea internă şi situaţia reală.

22. Evaluarea externă a calității în vederea autorizării de funcționare provizorie și acreditării programelor de studii şi a instituțiilor de învățământ este realizată în baza standardelor de acreditare, criteriilor, indicatorilor de performanţă și a standardelor de evaluare aprobați de către Consiliul de Conducere al ANACIP, în conformitate cu prevederile Codului Educației, a Standardelor și Liniilor Directoare pentru Asigurarea Calității în Spațiul European al Învățământului Superior (Standards and Guidelines for Quality Assurance in the Higher Education Area) elaborate de Asociația Europeană pentru Asigurarea Calității în Învățământului Superior (ENQA) și aprobate în cadrul Conferinței ministeriale a Spațiului European al Învățământului Superior din mai 2015 de la Erevan, a Recomandării Parlamentului European și a Consiliului din 18 iunie 2009 privind stabilirea unui cadru european de referință pentru asigurarea calității în educație și formare profesională (2009/C 155/01).

23. Standardele de acreditare, criteriile şi indicatorii de performanţă pentru evaluarea externă a calității în vederea autorizării de funcționare provizorie şi acreditării instituțiilor de învățământ profesional tehnic sunt prezentate în anexa 2, iar a programelor de studii și a programelor de formare profesională oferite de acestea - în anexa 3.

24. Standardele de acreditare, criteriile şi indicatorii de performanţă pentru evaluarea externă a calității în vederea autorizării de funcționare provizorie şi acreditării instituțiilor de învățământ superior sunt prezentate în anexa 4, iar a programelor de studii oferite de acestea – în anexa 5.

25. Standardele de acreditare, criteriile şi indicatorii de performanţă pentru evaluarea externă a calității în vederea autorizării de funcționare provizorie şi acreditării instituțiilor de formare continuă a adulților sunt prezentate în anexa 6, iar a programelor de studii și a programelor de formare profesională continuă a adulților oferite de acestea – în anexa 7.

26. Standardele de evaluare asociate indicatorilor de performanţă se prezintă în „Ghidul de evaluare externă a calităţii” aprobat de către Consiliul de Conducere al ANACIP.

1. **PROCEDURI DE INIȚIERE A EVALUĂRII EXTERNE ÎN VEDEREA AUTORIZĂRII DE FUNCŢIONARE PROVIZORIE A PROGRAMELOR DE STUDII ȘI A INSTITUȚIILOR DE ÎNVĂȚĂMÂNT**

27. Orice persoană juridică, publică sau privată, interesată în oferirea de programe de studii și servicii educaționale se supune obligatoriu procesului de evaluare externă a calităţii, în vederea autorizării de funcționare provizorie, înainte de a începe să activeze.

28. Instituția de învățământ inițiază procedura de evaluare externă a calităţii în vederea autorizării de funcționare provizorie a programelor de studii și a instituțiilor de învățământ cu cel puțin 10 luni înainte de începutul anului de studii ulterior datei de inițiere a procedurii.

29. Inițierea procedurii de evaluare externă în vederea autorizării de funcționare provizorie a programului de studiu și / sau a instituției de învățământ profesional tehnic, superior şi formare continuă se realizează dacă sunt îndeplinite următoarele condiții:

1. Instituția de învățământ profesional tehnic:
2. solicită un nou program de formare profesională, care se regăsește în Nomenclatorul domeniilor de formare profesională și al meseriilor / profesiilor, în Nomenclatorul domeniilor de formare profesională, al specialităților și calificărilor aprobate de Guvern, în Clasificatorul Ocupațiilor şi este înscris în Registrul Naţional al Calificărilor;
3. este interesată în iniţierea şi desfăşurarea activităţii de învăţământ şi furnizare de educaţie şi este fondată în baza legislaţiei în vigoare.
4. Instituția de învățământ superior:
5. solicită un nou program de studiu la ciclul I: învățământ superior de licenţă, care este înscris în Nomenclatorul domeniilor de formare profesională și al specialităților pentru pregătirea cadrelor în instituţiile de învățământ superior, ciclul I;
6. are programe de studii autorizate / acreditate / reacreditate la ciclul I: învățământ superior de licenţă în domeniul în care solicită obținerea autorizării programului de studiu la ciclul II: învățământ superior de master;
7. are programe de studii autorizate / acreditate / reacreditate la ciclul I: învățământ superior de licenţă și ciclul II: învățământ superior de master în domeniul în care solicită obținerea autorizării programului de studiu la ciclul III: învățământ superior de doctorat;
8. este interesată în iniţierea şi desfăşurarea activităţii de învăţământ şi furnizare de educaţie şi este fondată în baza legislaţiei în vigoare.
9. Instituția de învățământ în domeniul formării continue a adulților:
10. solicită un nou program de formare profesională continuă, care se regăsește în Clasificatorul Ocupațiilor şi este înscris în Registrul Naţional al Calificărilor;
11. este interesată în iniţierea şi desfăşurarea activităţii de învăţământ şi furnizare de educaţie şi este fondată în baza legislaţiei în vigoare.

30. Procedura de evaluare externă a calităţii în vederea autorizării de funcționare provizorie a programelor de studii și a instituțiilor de învățământ se finalizează de către ANACIP în termen de până la 6 luni de la data înregistrării cererii.

31. Autorizaţia de funcționare provizorie a unei instituții de învățământ nou create se acordă cu cel puţin 6 luni înainte de începerea unui an de studiu nou, în următoarele condiții:

1. pentru învăţământul profesional tehnic: instituția de învățământ a iniţiat programe de studii / programe de formare profesională propuse şi autorizate să funcţioneze provizoriu de către ANACIP;
2. pentru învăţământul superior: instituția de învățământ a iniţiat programe de studii la ciclul I: învățământ superior de licenţă propuse şi autorizate să funcţioneze provizoriu de către ANACIP;
3. pentru formarea continuă: instituția de învățământ a iniţiat programe de studii propuse şi autorizate să funcţioneze provizoriu de către ANACIP.

32. Autorizaţia de funcționare provizorie a instituțiilor de învățământ este necesară în următoarele cazuri:

1. crearea unei noi instituții de învățământ;
2. modificarea formei juridice de organizare a instituției de învățământ;
3. alte cazuri prevăzute de legislația în vigoare.

33. Autorizaţia de funcționare provizorie a programelor de studii este necesară în următoarele cazuri:

1. inițierea unui nou program de studiu;
2. alte cazuri prevăzute de legislația în vigoare.

34. Autorizaţia de funcționare provizorie este necesară şi se acordă, în mod individual:

1. pentru învățământul profesional tehnic şi formarea continuă: pentru fiecare program de studiu, program de formare profesională, program de formare profesională continuă.
2. pentru învățământul superior: pentru fiecare program de studiu de la ciclul I: învățământ superior de licenţă, ciclul II: învățământ superior de master şi ciclul III: învățământ superior de doctorat, care conduce la o calificare universitară distinctă.

35. Autorizaţia de funcționare provizorie a unui program de studiu și a unei instituții de învăţământ se acordă:

1. pentru învățământul profesional tehnic și superior: prin hotărâre de Guvern, la propunerea Ministerului Educaţiei, în baza deciziei Consiliului de Conducere al ANACIP.
2. pentru formarea continuă: prin decizia Ministerului Educaţiei, în baza deciziei Consiliului de Conducere al ANACIP.
3. **PROCEDURI DE INIȚIERE A EVALUĂRII EXTERNE ÎN VEDEREA ACREDITĂRII PROGRAMELOR DE STUDII ȘI A INSTITUȚIILOR DE ÎNVĂȚĂMÂNT**

36. Acreditarea programelor de studii și a instituțiilor de învățământ se realizează în baza unei cereri de inițiere a procedurii de evaluare externă în vederea acreditarii depuse la Direcția de specialitate a ANACIP de către instituția de învățământ / consorţiul / parteneriatul / filiala sau de Ministerul Educației.

37. Acreditarea unui program de studiu și a unei instituții de învăţământ se inițiază la expirarea autorizației de funcționare provizorie după prima promoție de absolvenți.

38. Inițierea procedurii de **evaluare externă în vederea acreditării programelor de studii** se realizează dacă sunt îndeplinite următoarele condiții:

1. Pentru învățământul profesional tehnic (secundar, postsecundar și postsecundar nonterțiar):
2. instituția de învățământ dispune de autorizație de funcționare provizorie;
3. instituția de învățământ are autorizat provizoriu programul de studiu / programul de formare profesională la care solicită obținerea acreditarii;
4. alte cazuri prevăzute de legislația în vigoare.
5. Pentru învățământul superior:
6. instituția de învățământ dispune de autorizație de funcționare provizorie;
7. instituția de învățământ are autorizat provizoriu programul de studiu la ciclul I: învățământ superior de licenţă la care solicită obținerea acreditarii;
8. instituția de învățământ are programul de studiu acreditat la ciclul I: învățământ superior de licenţă în domeniul în care solicită obținerea acreditarii programului de studiu la ciclul II: învățământ superior de master;
9. instituția de învățământ are programul de studiu acreditat la ciclul I: învățământ superior de licenţă și la ciclul II: învățământ superior de master în domeniul în care solicită obținerea acreditarii programului de studiu la ciclul III: învățământ superior de doctorat;
10. alte cazuri prevăzute de legislația în vigoare.
11. Pentru formarea continuă:
12. instituția de învățământ dispune de autorizație de funcționare provizorie;
13. instituția de învățământ are autorizat provizoriu programul de formare profesională continuă la care solicită obținerea acreditarii;
14. în alte cazuri prevăzute de legislația în vigoare.

39. Inițierea procedurii de **evaluare externă în vederea acreditării instituțiilor de învățământ** se realizează dacă sunt îndeplinite următoarele condiții:

1. Pentru învățământul profesional tehnic:
2. instituția de învățământ dispune de autorizație de funcționare provizorie;
3. instituția de învățământ are acreditate cel puţin jumătate din programele de studii;
4. la solicitarea Guvernului sau a Ministerului Educaţiei;
5. în alte cazuri prevăzute de legislația în vigoare.
6. Pentru învățământul superior:
7. instituția de învățământ dispune de autorizație de funcționare provizorie;
8. instituția de învățământ are acreditate cel puţin jumătate din programele de studii la ciclul I: învățământ superior de licenţă şi cel puţin jumătate din programele de studii la ciclul II: învățământ superior de master;
9. în cazul reorganizării instituției de învățământ;
10. la solicitarea Guvernului sau a Ministerului Educaţiei;
11. în alte cazuri prevăzute de legislația în vigoare.
12. Pentru formarea continuă:
13. instituția de învățământ dispune de autorizație de funcționare provizorie;
14. instituția de învățământ are acreditate cel puţin jumătate din programele de formare profesională continuă;
15. la solicitarea Guvernului sau a Ministerului Educaţiei;
16. în alte cazuri prevăzute de legislația în vigoare.

40. Instituția de învățământ inițiază procedura de evaluare externă a calităţii în vederea acreditării programelor de studii și a instituțiilor de învățământ cu cel puțin 10 luni înainte de expirarea autorizației de funcționare provizorie sau a acreditării programelor de studii și a instituțiilor de învățământ.

41. Procedura de evaluare externă a calităţii în vederea acreditării programelor de studii și a instituțiilor de învățământ se finalizează de către ANACIP în termen de până la 6 luni de la data înregistrării cererii.

42. Acreditarea se solicită şi se acordă, în mod individual, pentru fiecare instituție de învăţământ și pentru fiecare program de studiu, în vederea obținerii unei calificări distincte:

1. în învățământul profesional tehnic şi în formarea continuă: pentru fiecare program de studiu, program de formare profesională sau program de formare profesională continuă.
2. în învățământul superior: pentru fiecare program de studiu de la ciclul I: învățământ superior de licenţă, ciclul II: învățământ superior de master şi ciclul III: învățământ superior de doctorat.

43. Acreditarea programelor de studii sau / și a instituțiilor de învățământ se realizează conform procedurii de evaluare externă a calităţii din art. 47 al prezentei Metodologii.

44. Acreditarea unui program de studiu și a unei instituții de învăţământ se acordă:

1. pentru învățământul profesional tehnic și superior: prin hotărâre de Guvern, la propunerea Ministerului Educaţiei, în baza avizului favorabil al ANACIP.
2. pentru formarea continuă: prin decizia Ministerului Educaţiei, în baza avizului favorabil al ANACIP.

45. După obţinerea acreditării, programele de studii şi instituţiile de învățământ sunt supuse periodic evaluării externe a calităţii, în vederea reacreditării, cel puţin o dată la 5 ani.

46. Reacreditarea programelor de studii și a instituțiilor de învățământ se realizează în baza unei cereri de inițiere a procedurii de evaluare externă în vederea reacreditării depuse la ANACIP de către instituția de învățământ sau Ministerul Educației, dacă programele de studii și instituția de învățământ sunt acreditate. Reacreditarea se realizează conform procedurii de evaluare externă a calităţii din art. 47 al prezentei Metodologii.

1. **PROCEDURA DE EVALUARE EXTERNĂ ÎN VEDEREA AUTORIZĂRII DE FUNCȚIONARE PROVIZORIE ȘI ACREDITĂRII PROGRAMELOR DE STUDII ȘI A INSTITUȚIILOR DE ÎNVĂȚĂMÂNT**

47. Procedura de evaluare externă a calităţii în vederea **autorizării de funcționare provizorie sau acreditării** programului de studiu și / sau a instituției de învățământ profesional tehnic, superior şi de formare continuă are următoarele etape:

1. Iniţierea procedurii de evaluare de către instituția de învățământ, consorţiul, parteneriatul, filiala, fondatorul (în cazul instituției de învățământ nou create) sau Ministerul Educației;
2. Evaluarea internă (autoevaluarea) şi elaborarea Raportului de autoevaluare:
   1. Pentru programul de formare profesională din învățămîntul profesional tehnic, conform Anexei 3;
   2. Pentru autorizarea instituției de învățământ profesional tehnic, conform Anexei 4;
   3. Pentru programul de studiu din învățământul superior, conform Anexei 5;
   4. Pentru autorizarea instituției de învățământ superior, conform Anexei 6;
   5. Pentru programul de formare profesională continuă din formarea continuă, conform Anexei 7;
   6. Pentru autorizarea instituției de formare continuă, conform Anexei 8;
3. Evaluarea externă:
4. Depunerea cererii și a dosarului pe suport hârtie şi electronic, completat conform Anexei 1 din prezenta Metodologie la Departamentul de specialitate al ANACIP;
5. Consiliul de conducere al ANACIP decide inițierea sau respingerea procedurii de evaluare externă, în termen de 30 de zile calendaristice de la data înregistrării cererii;
6. Constituirea comisiei de evaluare externă;
7. Analiza Raportului de autoevaluare;
8. Efectuarea vizitei de evaluare la instituţia de învățământ şi completarea „Fișei vizitei”;
9. Elaborarea Raportului de evaluare externă;
10. Aprobarea Raportului de evaluare externă de către Consiliul de Conducere al ANACIP;
11. Transmiterea rezultatelor evaluării externe către Ministerul Educaţiei şi publicarea Raportului final de evaluare externă;
12. Aprobarea deciziei finale de către Guvern;
13. Aplicarea recomandărilor rezultate din evaluarea externă.

48. Consiliul de Conducere al ANACIP, după aprobarea deciziei de inițiere a procedurii de evaluare externă, numește o Comisie de evaluare externă, formată din experți evaluatori cu competențe în domeniul de formare profesională a programului de studiu, în dependență de nivelul de învățământ, selectați din registrul propriu de evaluatori.

49. Comisia de evaluare externă se constituie din minimum trei membri şi trebuie să includă cel puțin un evaluator din mediul academic, specialist în domeniul evaluat, și un reprezentant al studenților, care este student la momentul inițierii procedurii de evaluare externă, cu toții fiind înregistrați în registrul experților evaluatori ai ANACIP.

1. Comisia de evaluare externă poate să includă un reprezentant al angajatorilor care își desfășoară activitatea profesională în domeniul supus evaluării și / sau un evaluator străin înregistrat în Registrul European EQAR.
2. Comisia de evaluare externă poate fi constituită din evaluatori străini înregistrați în Registrul European EQAR şi, în acest caz, trebuie să includă un reprezentant al ANACIP.

50. Membrii Comisiei de evaluare externă trebuie să fie independenți, să nu reprezinte interesele organizației din care fac parte sau ale altor părți terțe, să confirme prin semnătură lipsa conflictelor de interese şi obligația de a păstra confidențialitatea informațiilor de care au făcut cunoștință în calitate de membru al Comisiei de evaluare.

51. Membrii Comisiei de evaluare externă trebuie să întrunească următoarele condiții:

1. să cunoască modul de funcționare a sistemului de învățământ și legislația Republicii Moldova din domeniu;
2. să fie familiarizați cu tendințele în învățământul din Uniunea Europeană,
3. să dețină experiență managerială și / sau de dezvoltare în domeniul evaluat,
4. să fie instruiți cu referire la evaluarea externă a calității,
5. să aibă, de preferință, experiență de predare într-o instituție de învățământ,
6. să posede limba de lucru a evaluării.

52. ANACIP informează instituţia de învățământ evaluată cu privire la componența Comisiei de evaluare externă prin fax sau prin e-mail.

53. Instituţia de învățământ evaluată are dreptul să-și prezinte poziția cu privire la componența Comisiei de evaluare externă, prin confirmare justificată în scris, în termen de cinci zile calendaristice de la desemnarea comisiei.

54. Președintele ANACIP aprobă componenţa finală a Comisiei de evaluare externă printr-un ordin și numește președintele comisiei și coordonatorul evaluării, în baza deciziei Consiliului de Conducere al ANACIP. ANACIP informează instituţia de învățământ evaluată cu privire la componența finală a Comisiei de evaluare externă prin fax sau prin e-mail.

55. Coordonatorul evaluării (denumit în continuare „coordonator”) este o persoană de sprijin a Comisiei și un administrator al procesului de evaluare, a cărui responsabilitate principală constă în asigurarea bunei desfășurări a procesului de evaluare, în baza cerințelor și termenului prevăzut în Metodologie. De regulă, coordonatorul este angajat al Direcției de specialitate a ANACIP, dar poate fi desemnat și din rândul membrilor Consiliului de Conducere al ANACIP.

56. ANACIP contractează membrii comisiei pentru servicii și îi remunerează pentru îndeplinirea sarcinilor acestora.

57. Instituția de învățământ supusă evaluării externe desemnează o persoană de contact care asigură comunicarea eficientă între ANACIP și instituția de învățământ, printr-o decizie în scris prezentată la secretariatul ANACIP, în termen de cinci zile calendaristice de la desemnarea comisiei.

58. Comisia de evaluare externă verifică, prin vizită la instituția solicitantă, îndeplinirea cerinţelor prin raportare la standardele de acreditare, criteriile și indicatorii de performanță, aprobate de ANACIP. Rezultatele verificărilor sunt consemnate în „Fișa vizitei”, care este semnată de către toți membrii comisiei, precum și de conducerea instituției.

59. Vizita de evaluare la o instituţie de învățământ durează de la una până la trei zile. Coordonatorul elaborează un program al vizitei în colaborare cu instituția de învățământ și cu președintele Comisiei de evaluare externă.

60. În cursul vizitei de evaluare, instituția de învățământ trebuie să pună la dispoziția membrilor Comisiei de evaluare un birou mobilat adecvat și să le permită acestora:

1. să examineze actele ce ţin de activitatea instituției de învățământ și a subdiviziunilor acesteia;
2. să intervieveze angajații și studenții instituției de învățământ, la alegerea experților;
3. să acceseze informații referitoare la activitatea didactico-ştiinţifică, la cadrele didactice și studenți, la baza tehnico-materială şi activitatea financiară a instituției de învățământ;
4. să asiste la ore;
5. să examineze sistemul intern de asigurare al calității;
6. să obțină alte informații legate de activitatea instituției de învățământ.

61. În cazul în care Comisia de evaluare externă constată prezența unor informații false incluse intenționat în Raportul de evaluare internă (autoevaluare), Comisia propune Consiliului de Conducere al ANACIP **suspendarea procesului de evaluare externă** în condițiile art. 74 (3) din prezenta Metodologie.

62. Comisia de evaluare externă stabilește dacă componenta supusă evaluării: corespunde cerințelor, corespunde parțial cerințelor sau nu corespunde cerințelor.

63. Comisia de evaluare externă elaborează un Raport de evaluare externă în termen de până la 30 de zile calendaristice după efectuarea vizitei de evaluare în instituția de învățământ.

64. Raportul de evaluare externă conține o analiză calitativă şi cantitativă a Raportului de autoevaluare prezentat de instituţia de învăţământ / consorţiu / parteneriat / filială, a datelor validate în urma vizitei, o analiză a tendințelor înregistrate de la precedenta evaluare (în cazul reacreditării), o analiză a punctelor forte și slabe identificate de către instituția evaluată și validate de către Comisia de evaluare externă, precum și o serie de recomandări privind îmbunătățirea calității, care sunt transmise instituției evaluate.

65. Raportul de evaluare externă este transmis instituției de învățământ evaluate, care are dreptul să facă comentarii în scris la raport în termen de 10 zile calendaristice de la recepționarea acestuia. Comisia de evaluare externă analizează comentariile făcute de instituția de învățământ în termen de 7 zile calendaristice, definitivează Raportul de evaluare externă și îl prezintă la ANACIP.

66. Raportul final de evaluare externă conține recomandarea cu privire la evaluarea externă a programului de studiu sau a instituției de învăţământ: **autorizarea provizorie sau neautorizarea**, **acreditarea, acreditarea condiționată, suspendarea procesului de evaluare externă sau neacreditarea**. Recomandările sunt justificate în baza datelor colectate în timpul vizitei, precum și a celor rezultate din analiza documentelor puse la dispoziție de către instituția solicitantă. Raportul de evaluare externă este semnat de către membrii Comisiei de evaluare externă.

67. Comisia de evaluare externă adoptă decizii prin consens sau prin majoritatea simplă de voturi ale membrilor comisiei. În cazul unor opinii separate, acestea sunt incluse în procesul verbal împreună cu argumentele. În cazul împărțirii egale a voturilor, votul președintelui comisiei este decisiv.

1. **DECIZIILE FINALE PRIVIND REZULTATELE EVALUĂRII EXTERNE ÎN VEDEREA AUTORIZĂRII DE FUNCȚIONARE PROVIZORIE ŞI ACREDITĂRII PROGRAMELOR DE STUDII ȘI A INSTITUȚIILOR DE ÎNVĂȚĂMÂNT**

68. Comisia de evaluare externă prezintă Raportul de evaluare externă pe suport hârtie, semnat de membrii comisiei, şi în format electronic la Direcția de specialitate / Comisia de profil a ANACIP, care monitorizează respectarea Metodologiei. Raportul de evaluare externă întocmit în conformitate cu Metodologia este avizat de Direcția de specialitate / Comisia de profil a ANACIP şi prezentat pentru examinare la Consiliul de Conducere al ANACIP.

69. Consiliul de Conducere al ANACIP examinează Raportul de evaluare externă în cadrul şedințelor de lucru, la care pot participa și membrii Comisiei de evaluare externă. În urma acestei analize se întocmește un proces-verbal care consemnează sinteza analizei, discuțiilor și a deciziilor luate.

70. Consiliul de Conducere al ANACIP își întemeiază decizia în baza evaluării corespunderii standardelor de acreditare prezentate de către Comisia de evaluare externă, observațiile făcute de instituția de învățământ, primite în termen de 10 zile calendaristice de la finalizarea raportului, precum și materialele suplimentare transmise la solicitarea Consiliului de Conducere al ANACIP.

71. În cazul unor contradicții în cadrul evaluării componentelor realizate de către Comisia de evaluare externă sau justificări necorespunzătoare, Consiliul de Conducere al ANACIP are dreptul de a returna evaluările standardelor de acreditare către Comisia de evaluare externă pentru a fi revizuite și elucidate. Comisia de evaluare externă revizuiește evaluarea componentelor în termen de două săptămâni de la primirea lor și le returnează cu explicații și argumente suplimentare Biroului executiv al ANACIP.

72. Consiliul de Conducere al ANACIP votează decizia cu privire la autorizarea provizorie sau neautorizare, acreditare, acreditarea condiționată, suspendarea procesului de evaluare externă sau neacreditare pe baza concluziilor prezentate în raportul de evaluare externă al experților, a eventualelor observații din partea Direcției de specialitate / Comisiilor de profil ale ANACIP, menționate în procese-verbale ale ședințelor acestora și în urma dezbaterilor.

73. Decizia Consiliului de Conducere al ANACIP cu privire la autorizarea sau neautorizarea de funcţionare provizorie, acreditarea, acreditarea condiționată, suspendarea procesului de evaluare externă sau neacreditarea programului de studiu sau a instituției de învăţământ se remite Ministerului Educaţiei.

74. Consiliul de Conducere al ANACIP, în baza evaluării finale, își întemeiază propunerea pe următoarele considerente:

* + - * 1. În cazul în care toate standardele de acreditare „corespund cerințelor”, Consiliul de Conducere al ANACIP propune ***autorizarea de funcţionare provizorie / acreditarea***  programului de studiu sau a instituției de învăţământ ***pentru o perioada de cinci ani***. Se consideră că un standard de acreditare „corespunde cerințelor” în cazul în care mai mult de 90% dintre indicatorii de performanţă corespund nivelului minim obligatoriu stabilit de ANACIP;
        2. În cazul în care cel puțin unul dintre standardele de acreditare „corespunde parțial cerințelor”, Consiliul de Conducere al ANACIP propune ***autorizarea de funcţionare provizorie / acreditarea condiţionată*** a programului de studiu sau a instituției de învăţământ ***pentru o perioadă de trei ani***. Se consideră că un standard de acreditare „corespunde parțial cerințelor” în cazul în care 50-90% dintre indicatorii de performanţă corespund nivelului minim obligatoriu stabilit de ANACIP;
        3. În cazul în care cel puțin unul dintre standardele de acreditare „nu corespunde cerințelor”, Consiliul de Conducere al ANACIP propune ***suspendarea procesului de evaluare externă*** a programului de studiu sau a instituției de învăţământ ***pentru o perioadă de un an***. Se consideră că un standard de acreditare „nu corespunde cerințelor” în cazul în care mai puţin de 50% dintre indicatorii de performanţă corespund nivelului minim obligatoriu stabilit de ANACIP;
        4. În cazul în care trei şi mai multe standarde de acreditare „nu corespund cerințelor”, Consiliul de Conducere al ANACIP propune ***neautorizarea de funcţionare provizorie / neacreditarea*** programului de studiu sau a instituției de învăţământ. Se consideră că un standard de acreditare „nu corespunde cerințelor” în cazul în care mai puţin de 50% dintre indicatorii de performanţă corespund nivelului minim obligatoriu stabilit de ANACIP.

75. Biroul Executiv al ANACIP transmite decizia finală privind evaluarea externă, luată de către Consiliul de Conducere al ANACIP, Ministerului Educației, instituției / instituţiilor de învățământ, precum și membrilor Comisiei de evaluare externă în termen de zece zile calendaristice de la data adoptării deciziei.

76. Decizia finală cu privire la autorizarea sau neautorizarea de funcţionare provizorie, acreditarea, acreditarea condiționată, suspendarea procesului de evaluare externă sau neacreditarea programului de studiu sau instituției de învăţământ, precum şi la retragerea dreptului de activitate a unei instituţii de învăţământ sau a dreptului de organizare a unui program de studiu, se adoptă:

1. pentru învățământul profesional tehnic și superior: prin hotărâre de Guvern, la propunerea Ministerului Educaţiei, în baza deciziei Consiliului de Conducere al ANACIP.
2. pentru formare continuă: prin decizia Ministerului Educaţiei, în baza deciziei Consiliului de Conducere al ANACIP.

77. Decizia Consiliului de Conducere al ANACIP, cu privire la rezultatele evaluării externe, este plasată pe pagina web a ANACIP.

78. Programul de studiu sau / și instituția de învățământ autorizate provizoriu funcţionează începând cu anul de studiu ulterior datei hotărârii de Guvern.

79. Autorizaţia de funcționare provizorie a unui program de studiu expiră după prima promoție de absolvenți.

80. În cazul **acreditării condiționate** a programului de studiu / instituției de învățământ pentru o perioadă de trei ani, instituţia de învățământ elaborează, în termen de 6 luni, un Plan de acțiuni pentru eliminarea neconformităților identificate în procesul de evaluare externă a calității, cu prevederi, responsabili şi termene de realizare, pe care îl plasează pe site-ul instituției de învățământ. La următoarea evaluare externă a calității programului de studiu / instituției de învățământ, instituţia de învățământ prezintă la ANACIP un Raport în care reflectă eliminarea neconformităților identificate la precedenta evaluare externă.

81. În cazul **suspendării procesului de evaluare externă** a programului de studiu / instituției de învățământ pentru o perioadă de un an, instituţia de învățământ elimină toate neconformitățile atestate în procesul de evaluare externă a calității, după care depune cererea şi un nou dosar de evaluare externă a programului de studiu / instituției de învățământ, conform procedurii din art. 47 al prezentei Metodologii.

82. În cazul **neautorizării** **de funcţionare provizorie / neacreditării** programului de studiu / instituției de învățământ, instituţia de învățământ depune cererea şi un nou dosar de evaluare externă a programului de studiu / instituției de învățământ, după o perioadă de cel puţin doi ani. În Raportul de autoevaluare instituţia de învățământ aduce dovezi de eliminare a tuturor neconformităților atestate la evaluarea externă precedentă.

83. În cazul constatării de către ANACIP a faptului că instituţia de învățământ nu respectă cerinţele în baza cărora a obţinut autorizarea de funcţionare provizorie / acreditarea / acreditarea condiționată, ANACIP efectuează o evaluare externă anticipată (suplimentară), înainte de termenul stabilit.

84. În cazul în care instituția de învățământ autorizată provizoriu nu solicită acreditarea în termen de cinci ani, instituția de învățământ nu are dreptul de a organiza admiterea la studii şi nici nu poate emite acte de studii.

85. În cazul refuzului autorizării de funcţionare provizorie / acreditării programului de studiu / instituției de învățământ, instituţia de învățământ evaluată este informată în scris despre decizia adoptată, cu indicarea standardelor de acreditare, criteriilor şi indicatorilor de performanţă ce nu au fost întrunite.

86. Pe parcursul valabilităţii autorizaţiei de funcţionare provizorie / acreditării programului de studiu instituţia de învăţământ poate solicitata modificarea planului de învăţământ. În acest caz, modificările nu trebuie să depăşească 25% din conţinutul planului de învăţământ din dosarul depus la obţinerea autorizaţiei de funcţionare provizorie / acreditare / acreditare condiţionată a programului de studiu. Instituţia de învățământ solicitantă depune o cerere la Direcția de specialitate a ANACIP, o notă informativă cu justificarea modificărilor şi dovada achitării taxei stabilite.

1. **PROCEDURI DE RECLAMARE ŞI CONTESTARE A PROCESULUI DE EVALUARE EXTERNĂ**

87. Contestarea actelor și acțiunilor ANACIP se face în conformitate cu Regulamentul ANACIP privind organizarea și funcționarea Comisiei de Contestații.

1. **DISPOZIŢII FINALE ŞI TRANZITORII**

88. Evaluarea externă în vederea autorizării de funcţionare provizorie a noilor programe de studii și a instituțiilor de învățământ nou create se iniţiază începând cu data intrării în vigoare a prezentei Metodologii.

89. Acreditarea şi reacreditarea programelor de studii și a instituțiilor de învățământ cărora le-a expirat termenul autorizaţiei de funcţionare provizorie sau cel de acreditare se iniţiază începând cu anul de studii 2016-2017, în baza prezentei Metodologii.